### *Διεύθυνση: Πλατεία Μητροπόλεως 10, Αθήνα – τηλέφωνο 210 3226621*

[**www.kladiko.blogspot.com**](http://www.kladiko.blogspot.com) **e-mail** **kladikos@gmail.com** **– soma33@otenet.gr**

Συνάδελφε τηλεφωνητή-τρια,

Όλοι γνωρίζουμε τις δυσκολίες που βιώνουμε καθημερινά στο χώρο εργασίας μας. Εξυπηρετούμε ο καθένας μας, **δεκάδες κλήσεις**, χειριζόμαστε **πολλά διαφορετικά συστήματα**, εργαζόμαστε με **κυλιόμενες βάρδιες** και απαράδεκτα **ενδιάμεσα ωράρια** και το κυριότερο: ο καθένας μας έχει να φέρει εις πέρας πολλά και διαφορετικά καθήκοντα. Η PDS, εκμεταλλευόμενη την εργασιακή ανασφάλεια που δημιουργεί το καθεστώς των συμβάσεων εργασίας ορισμένου χρόνου και της ενοικιαζόμενης εργασίας, και προσπαθώντας να εκμεταλλευτεί καθέναν από εμάς στο έπακρο αντί να στελεχώσει με περισσότερους συναδέλφους τα τμήματά της, μας φορτώνει πλέον με ακόμα περισσότερα καθήκοντα με την συγχώνευση των τμημάτων Banking και Helpdesk.

Αναρωτήσου συνάδελφε, πώς είναι δυνατόν ένας άνθρωπος να γνωρίζει καλά όλες τις διαδικασίες για banking, χρηματιστήριο, ασφαλιστικά, τεχνικά προβλήματα winbank, υποστήριξη καταστημάτων και εμπόρων, και να προσπαθεί να εξυπηρετεί τις κλήσεις **σε λίγο χρόνο και σωστά** για να "μην πέσουν τα νούμερά του";

Μέσα σε όλα αυτά, η εταιρεία πατώντας στους αντεργατικούς νόμους που ψηφίστηκαν πρόσφατα και στην εργασιακή ανασφάλεια, **μας στερεί το δικαίωμα στην ξεκούραση αφού πολλές άδειες κόπηκαν** και πολλοί από εμάς θα κάνουμε διακοπές στο σπίτι μας ή στο χώρο δουλειάς με το ακουστικό στο αυτί. Η PDS παρά τον πομπώδη τίτλο "Great place to work", δείχνει το πραγματικό της πρόσωπο χορηγώντας άδειες κατά το δοκούν, χωρίς γραπτή ενημέρωση για την μη αποδοχή των δηλωμένων από εμάς αδειών, σε διαστήματα άσχετα με αυτά που ζητήσαμε, και σε περίπτωση που ακουστεί η παραμικρή διαμαρτυρία μάς υπενθυμίζεται "φιλικά" πως έχουμε και μια σύμβαση που λήγει και μπορεί να μην ανανεωθεί…

Συνάδελφε, **η άδεια είναι δικαίωμά μας**, το οποίο κερδήθηκε με αγώνες και αίμα. Δεν πρέπει να αφήσουμε τον εργοδότη να κάνει ό,τι θέλει με την ξεκούραση μας και την προσωπική μας ζωή.

Η PDS στην προσπάθειά της να κάνει να δεχτούμε όλα αυτά καλλιεργεί κλίμα τρομοκρατίας και διαίρεσης των εργαζομένων. Αυτό εξυπηρετεί η συνακρόαση κλήσης από τον teamleader, ο διαχωρισμός των agents σε 6μηνους-12μηνους, τα μηνιαία report, οι ετήσιες αξιολογήσεις και η καλυμμένη παρεμπόδιση της συνδικαλιστικής δράσης, η απόλυση του συναδέλφου μας.

**ΚΑΝΕΝΑΣ ΝΑ ΜΗΝ ΥΠΟΚΥΨΕΙ ΣΤΗΝ ΤΡΟΜΟΚΡΑΤΙΑ**

**ΔΥΝΑΜΗ ΜΑΣ Η ΟΡΓΑΝΩΣΗ – ΕΛΠΙΔΑ ΜΑΣ Ο ΑΓΩΝΑΣ**

**ΟΛΟΙ ΜΑΖΙ ΝΑ ΠΑΛΕΨΟΥΜΕ ΓΙΑ
ΣΥΛΛΟΓΙΚΕΣ ΣΥΜΒΑΣΕΙΣ – ΚΑΛΥΤΕΡΕΣ ΣΥΝΘΗΚΕΣ ΕΡΓΑΣΙΑΣ – ΑΥΞΗΣΗ ΤΟΥ ΔΙΑΛΕΙΜΜΑΤΟΣ**

**ΕΠΙΚΟΙΝΩΝΗΣΕ ΜΕ ΤΗ ΣΩΜΑΤΕΙΑΚΗ ΕΠΙΤΡΟΠΗ PDS**

**ΓΡΑΨΟΥ ΣΤΟ ΚΛΑΔΙΚΟ ΣΩΜΑΤΕΙΟ ΧΡΗΜΑΤΟΠΙΣΤΩΤΙΚΟΥ**

τηλέφωνα σωματειακής επιτροπής:

Σαλαμίνος: 6978710560

Γαμβέτα: 6937214639